《蟂矶孙夫人庙》
清代·潘果

江神踏浪朝灵宫，灵宫夫人下幽穹。女官掼甲拥前后，宝刀烂若银芙蓉。

阿兄虎视霸南国，玉颜小妹饶家风。天教帝子作之偶，明珠斗帐藏真龙。

赤壁战后老瞒惧，不敢南下驰艨艟。如何婚姻失前好，忍教与国连兵戎。

臣服魏廷亦豚犬，仲谋那足称英雄。蜀帝复仇猇亭败，永安遗诏苍黄中。

夫人有家归不得，九嶷梦断寻无踪。蟂矶自沉灵魄在，于今遗庙留江东。

庙中传芭女巫舞，报赛神鼓声冬冬。江流有尽恨无尽，疑有泪竹斑斑红。

作者简介：字师仲，江南无锡人。雍正癸卯进士，官辰州同知。